BG Официален вестник на Европейския съюз L 101/7

РЕГЛАМЕНТ (ЕС) 2016/583 НА КОМИСИЯТА

от 15 април 2016 година

за изменение на Регламент (ЕС) № 1332/2011 относно установяване на общи изисквания за използване на въздушното пространство и работни процедури за избягване на опасни сближения във въздуха

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 216/2008 на Европейския парламент и на Съвета от 20 февруари 2008 г. относно общи правила в областта на гражданското въздухоплаване, за създаване на Европейска агенция за авиационна безопасност и за отмяна на Директива 91/670/ЕИО на Съвета, Регламент (ЕО) № 1592/2002 и Директива 2004/36/ЕО (1), и по-специално член 8, параграф 5 и член 9, параграф 4 от него,

като има предвид, че:

(1) В Регламент (ЕС) № 1332/2011 на Комисията (2) има изискване, че самолетите с турбинни двигатели, имащи максимална сертифицирана излетна маса над 5 700 kg или за които е разрешено да превозват повече от 19 пътници, трябва да бъдат оборудвани със система за избягване на опасни сближения във въздуха (ACAS II), използваща новата версия 7.1 на софтуера, с цел избягване на сблъскване във въздуха. Това изискване се отнася също за операторите на някои самолети, регистрирани в трета държава.

(2) В Регламент (ЕС) № 1332/2011 има също изискване към операторите на въздухоплавателни средства, попадащи в обхвата на Регламент (ЕИО) № 3922/91 на Съвета (3) да инсталират на своите самолети новата версия 7.1 на софтуера на системата ACAS II. Тази разпоредба, обаче, е остаряла, защото Регламент (ЕИО) № 3922/91 вече не се прилага за тези оператори, тъй като неговото приложение III е заличено. Вместо това за тези оператори сега се прилага Регламент (ЕС) № 965/2012 на Комисията (4), който съдържа необходимите разпоредби в това отношение. Поради това остарялата разпоредба в Регламент (ЕС) № 1332/2011 следва да бъде заличена.

(3) Регламент (ЕС) № 1332/2011 съдържа правила за работните процедури, приложими в ситуациите, при които системата ACAS II дава указание на полетния екипаж, препоръчващо маневра за осигуряване на сепарация на самолета от всички заплахи или за запазване на съществуваща сепарация (команда за избягване на сблъсък — resolution advisory). Тъй като тези правила са с критично значение за безопасността — което се отнася както за пилотите, така и за ръководителите на полети, особено във връзка с взаимодействието между тях, вместо в горепосочения регламент, те се разглеждат по-добре в Регламент за изпълнение (ЕС) № 923/2012 на Комисията (5). Поради това отнасящите се за такива работни процедури правила, формулирани в Регламент (ЕС) № 1332/2011, следва да бъдат заличени.

(4) Поради това Регламент (ЕС) № 1332/2011 следва да бъде съответно изменен.

(5) Мерките, предвидени в настоящия регламент, се основават на становището (6), дадено от Европейската агенция за авиационна безопасност, в съответствие с член 17, параграф 2, буква б) и член 19, параграф 1 от Регламент (ЕО) № 216/2008.

(6) Мерките, предвидени в настоящия регламент, са в съответствие със становището на Комитета, създаден съгласно член 65 от Регламент (ЕО) № 216/2008,

ПРИЕ НАСТОЯЩИЯ РЕГЛАМЕНТ:

Член 1

Регламент (ЕС) № 1332/2011 се изменя, както следва:

1) Член 4 се заличава;

2) в член 5 параграфи 2 и 3 се заменят със следното: „2. Член 3 се прилага от 1 март 2012 г. 3. Чрез дерогация от параграф 2, в случай на въздухоплавателни средства с индивидуален сертификат за летателна годност, издаден преди 1 март 2012 г., разпоредбите в член 3 се прилагат от 1 декември 2015 г.“;

3) приложението се заменя с текста в приложението към настоящия регламент.

Член 2

Настоящият регламент влиза в сила на двадесетия ден след деня на публикуването му в Официален вестник на Европейския съюз.

Той се прилага от 25 август 2016 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 15 април 2016 година. За Комисията Председател Jean-Claude JUNCKER

(1) ОВ L 79, 19.3.2008 г., стр. 1.

(2) Регламент (ЕС) № 1332/2011 на Комисията от 16 декември 2011 г. относно установяване на общи изисквания за използване на въздушното пространство и работни процедури за избягване на опасни сближения във въздуха (ОВ L 336, 20.12.2011 г., стр. 20).

(3) Регламент (ЕИО) № 3922/91 на Съвета от 16 декември 1991 г. относно хармонизирането на техническите изисквания и административните процедури в областта на гражданското въздухоплаване (ОВ L 373, 31.12.1991 г., стр. 4).

(4) Регламент (ЕС) № 965/2012 на Комисията от 5 октомври 2012 година за определяне на технически изисквания и административни процедури във връзка с въздушните операции в съответствие с Регламент (ЕО) № 216/2008 на Европейския парламент и на Съвета (ОВ L 296, 25.10.2012г., стр. 1).

(5) Регламент за изпълнение (ЕС) № 923/2012 на Комисията от 26 септември 2012 г. за определяне на общи правила за полетите и разпоредби за експлоатация относно аеронавигационните услуги и процедури, и за изменение на Регламент за изпълнение (ЕС) № 1035/2011 и регламенти (ЕО) № 1265/2007, (ЕО) № 1794/2006, (ЕО) № 730/2006, (ЕО) № 1033/2006 и (ЕС) № 255/2010 (ОВ L 281, 13.10.2012 г., стр. 1).

(6) European Aviation Safety Agency Opinion № 04/2014 of 16 December 2014 for the amendment to Commission Implementing Regulation (EU) № 923/2012 laying down the common rules of the air and operational provisions regarding services and procedures in air navigation (SERA Part C) — Становище на Европейската агенция за авиационна безопасност № 04/2014 от 16 декември 2014 г. за изменение на Регламент за изпълнение (ЕС) № 923/2012 на Комисията за определяне на общи правила за полетите и разпоредби за експлоатация относно аеронавигационните услуги и процедури (Стандартизирани европейски правила за полети, Част С)